#

**המכללה לביטחון לאומי**

**מחזור מ"ח**

**2020-2021**

**פרויקט גמר מחקרי**

תפיסת הביטחון הלאומי של טורקיה ומימושה: אתגר לישראל ולאזור?

**מנחה העבודה: פרופסור דרור זאבי**

**מגישים: שלומית סופה, אל"מ אורי ארנון, יוסי יהושע**

**25 במאי, 2021**

**תוכן העניינים**

תקציר .........................................................................................................................עמ' 2

מבוא............................................................................................................................עמ' 4

פרק ראשון: תפיסת הביטחון הלאומי של טורקיה ......................................................עמ' 7

1. מעצבים מרכזיים בתפיסת הביטחון הלאומי..........................................................עמ' 7
2. השפעת אישיותו, אמונותיו ומנהיגותו של ארדואן על תפיסת הביטחון הלאומי........עמ' 13
3. עיקרי תפיסת הביטחון הלאומי..........................................................................עמ' 16

פרק שני: יישום תפיסת הביטחון הלאומי של טורקיה................................................עמ' 23

1. המרחב הגיאו-אסטרטגי בו פועלת טורקיה..........................................................עמ' 23
2. מימוש מדיניות החוץ הטורקית..........................................................................עמ' 30
3. ניתוח מימוש תפיסת הביטחון הטורקית - מניעים ובלמים.....................................עמ' 38

פרק שלישי: הפעילות הטורקית במרחב הים התיכון..................................................עמ' 44

1. אסטרטגיה ימית מהי........................................................................................עמ' 44
2. יישום תוכנית "המולדת הכחולה" ותוכנית בניין הכוח הימי...................................עמ' 46
3. ניתוח הפעילות הטורקית במרחב הים התיכון – כיצד היא מממשת את תפיסת הביטחון

הלאומי ואת מדיניות החוץ................................................................................עמ' 49

סיכום...................................................................................................................עמ' 55

רשימת מקורות

רשימת ראיונות

רשימת תרשימים

**תקציר**

מספר מדינות באזורנו ובמערב רואות בטורקיה מדינה המערערת על היציבות הבין הלאומית ואף מהווה גורם איום, בין היתר נוכח מעורבותה בעימותים צבאיים וסכסוכי-גבול, וכן בשל התנהלותו של ארדואן.

פרויקט מחקר זה עוסק בתפיסת הביטחון הלאומי של טורקיה ומימושה בפועל בחמש השנים האחרונות, מנקודת המבט הטורקית. במוקד המחקר עומדת מדיניות החוץ הטורקית, וכמקרה בוחן נבחנת פעילותה של טורקיה במזרח הים התיכון. מטרת הפרויקט הינה לשפוך אור על המניעים והבלמים של טורקיה, בבואה ליישם את תפיסת הביטחון הלאומי שלה ולברר כיצד משפיעה מדיניותה והתנהלותה על האזור ועל מדינת ישראל.כמו כן, ייערך במחקר ניסיוןלהציע **עקרונות מנחים למדיניותה של ישראל ביחס לטורקיה**. זאת, בהתחשב במכלול האינטרסים הישראלים.

**לטורקיה מעמד של מעצמה אזורית בעלת עוצמה צבאית וביטחונית.** ארדואן, שליטה של טורקיה מאז שנת 2002, מקדם תפיסת ביטחון לאומי המושתתת על שני מעצבים מרכזיים: **"נאו-עות'מאניות" ופאן אסלאם,** תוך שהוא דוחק הצידה את עקרונות היסוד של טורקיה המודרנית, הכוללים את החילוניות והניטרליות במזרח התיכון. מאז ניסיון ההפיכה הכושל ב-2016 מוביל ארדואן תפיסת ביטחון לאומי אקטיבית ואסרטיבית יותר, המכונה על ידינו **"ניאו-ארדואניזם"**: טורקיה תחת ארדואן שואפת לעצמאות מדינית, ביטחונית וצבאית. ארדואן פועל להדרת כוחם של מוסדות חילוניים, אשר באופן מסורתי היו בעלי כוח בטורקיה, כגון הצבא והמועצה לביטחון לאומי.

תפיסת הביטחון הלאומי-הטורקי מתבססת על ראיית טורקיה כמגינתו של העם הטורקי במולדתו ועל ראייה של טורקיה את עצמה כמעצמה מעבר לרמה האזורית. טורקיה רואה באיום הכורדי איום קיומי ורואה באיראן ובציר השיעי אתגר משמעותי עבורה, כולל בהיבט איום הפנים.

טורקיה מנהלת מדיניות חוץ הנעה על ציר הפגנת Soft Power ו-Hard power מול מגוון מדינות ומעצמות: ארצות הברית, רוסיה, האיחוד האירופאי ואיראן. טורקיה מקרינה עוצמה מדינית באמצעות מדיניות החוץ שלה, אך נראה כי אינה עוברת את הסף בפעולותיה, מתוך רצון להימנע מחרם ומסנקציות כלכליות, בפרט נוכח המשבר הכלכלי שפקד אותה עוד טרם מגפת הקורונה.

טורקיה פועלת באופן פרגמטי לאזן בין הליכה על הסף לבין רצון ביציבות מדינית במרחב. היבט פרגמטי זה בא לידי ביטוי גם בפעולותיה במזרח הים התיכון. טורקיה פועלת במרחב מתוך אסטרטגיה ימית סדורה - "המולדת הכחולה" - המממשת את עקרונות תפיסת הביטחון הלאומי הטורקי במרחב הימי. טורקיה שואפת להשתלט על מרחבי מים כלכליים במזרח הים התיכון, תוך כריתת ברית עם לוב ויצירת קונפליקט מול יוון וקפריסין. עם זאת, אף שהיא מבצעת פעולות מתריסות מול יוון וקפריסין, טורקיה פועלת במקביל למניעת חיכוך צבאי ממשי.

מאז סוף שנת 2020 מעבירה טורקיה לישראל איתותים חיוביים בדבר שיפור היחסים בין המדינות. בראייתנו, **טורקיה** **אינה מהווה איום על ישראל. היא מכירה בכך שישראל היא מעצמה אזורית,** ובה בעת **יריבה בעלת נכסים שיכולים דווקא לשרת את טורקיה.** אף שהיא סבורה כי ישראל פועלת במספר תחומים באופן שפוגע באינטרסים שלה, טורקיה מכירה בנכסיותה של ישראל עבורה, דוגמת יכולותיה של ישראל לאתר ולסכל איומי טרור על אדמת טורקיה, וכן הקשר בין המדינות בתחום האנרגיה: קבלת נפט בישראל דרך טורקיה והעברת תזקיקי נפט מישראל לטורקיה.

כעולה מן המחקר, **נכון שישראל תנסה לשפר את היחסים עם טורקיה, באופן מדוד וזהיר**. הסוגייה הפלסטינית צפויה להשפיע על הנכונות הטורקית לשפר את היחסים, בפרט במצב של עימותים צבאיים.

**ברמה הגלובלית, האינטרס הישראלי הוא שטורקיה תיטה יותר מערבה מאשר מזרחה.** ישראל יכולה לנסות להשפיע באופן חשאי על הורדת הלהבות בין ארצות הברית לטורקיה ועל כך שארצות הברית תיטול חסות לקידום פתרון הקונפליקט בין טורקיה לבין יוון וקפריסין.

**ברמה האזורית,** **יש לישראל אינטרס לצמצם את החיכוך הישיר והעקיף עם טורקיה ולתעל חלק מהאנרגיות הטורקיות לכיוונה של איראן**. אחת הסוגיות הגיאו-אסטרטגיות, שעמדו בבסיס "הסכמי אברהם", היתה האיום האיראני-שיעי ולא "האיום הטורקי". רצוי להימנע מהיגררות אחר גורמים שמנסים ליצוק לתוך קשרים אלה של ישראל במפרץ גם ראייה משותפת של טורקיה כאויבת.

**ברמה הבילטראלית, יש ליצור ערוץ שיח אסטרטגי-ביטחוני חשאי בין טורקיה לישראל.** יש להמשיך בדו-שיח מודיעיני בנושאי טרור ורצוי להרחיבו גם לתחום האזורי, בפרט בכל הנוגע לאיראן, לסוריה ואף לעיראק. ניתן לבחון העברת צינור גז מהמאגרים הישראליים לטורקיה. לעניות דעתנו, **אין צורך לראות בטורקיה איום ייחוס צבאי כלפי ישראל,** בדגש על איום ימי.

**ברמה הלאומית, על ישראל להמשיך ולפעול כדי לסכל ולמנוע תמיכה או סיוע טורקי לגורמי טרור או לגורמים שפועלים נגד ישראל, כמו גם הפעילות הטורקית במזרח ירושלים.** ככל הנראה, פעילות זו נוחלת הצלחה. עדיף לא להחצין את הסוגייה מעבר לנדרש ובכל מקרה, להעלות זאת רק בשיח הישיר מול טורקיה.

**בהקשר לדפוסי החשיבה והשיח, יש להימנע מהחצנת המתיחויות או אי-ההסכמות עם טורקיה באופן פומבי**, שכן כך נוצר "כדור שלג" של התלהמויות מצד ארדואן בשל סגנונו הפופוליסטי.

במחקר נערך ניסיון להביא נקודות מבט שונות ביחס לתפיסת הביטחון הלאומי הטורקית. בשל חוסר נגישות למקורות ראשוניים, התבססה עבודת החקר על ראיונות עם חוקרים ושגרירים מטורקיה, מישראל ומארצות הברית, כמו גם על מקורות טורקיים, בהם ממשלתיים רשמיים, ועל ניתוח עיתונות טורקית ומערבית.

עבודה זו שואפת להציג נדבך נוסף לשם הבנת תפיסת הביטחון הלאומי הטורקית ומשמעויותיה עבור ישראל, ולתת בידי קובעי המדיניות עקרונות לעיצוב המדיניות הישראלית כלפי טורקיה בסוגיות הביטחוניות, המדיניות והכלכליות.